Vermiste ouma (71) gevindDenise Bartlett (Foto: Facebook) Denise Bartlett, die 71-jarige ouma van Sterkstroom in die Oos-Kaap wat Dinsdagaand ná ŉ huisroof deur ŉ groep verdagtes ontvoer is, is gevind. Kapt. Namhla Mdleleni, woordvoerder van die polisie, het gesê Bartlett is Vrydag lewend in Sterkstroom gevind. Sy het ook bevestig dat twee verdagtes in verband met die voorval in hegtenis geneem is. Sy kon egter nie bevestig of Bartlett enige beserings opgedoen het nie. Mdleleni wou geen verdere besonderhede bekend maak nie. Maroela Media het Bartlett se dogter, Lindy Bartlett, Vrydag genader om kommentaar. Sy het gesê sy kan nie nou praat nie en toe die foon neergesit. Jayme Haggard, ŉ familielid, het bevestig Bartlett is gevind. Haggard het gesê die familie kan nie in dié stadium meer inligting oor die saak bekend maak nie. Lindy het Woensdag aan Maroela Media vertel dat Denise saam met ŉ kleindogter en dié se vriendin tuis was toe die verdagtes toegeslaan het. “My ma [Denise], my dogter en haar vriendin was vir ongeveer 20 minute tuis toe hulle ŉ man onder die tafel opgemerk het. Toe die man sien dat hulle hom gewaar, het hy onder die tafel uitgespring en hulle met ŉ wapen aangehou,” sê sy. Lindy sê sy en een van haar ander dogters het later die aand by haar ma se huis aangekom en is deur nog ŉ gewapende man oorval. Volgens haar het die man haar en haar dogter met ŉ wapen tot in die badkamer gedwing. “Die man het ons eers gevra vir ons selfone. Ek het my selfoon op die vloer gegooi, maar gesê my dogter het nie ŉ selfoon nie. Hulle het ons daarna in die badkamer ingeboender en die deur agter ons gesluit. My dogter het haar selfoon uitgehaal en ons het die polisie gebel, maar hulle kon ons nie aan die ander kant van die verbinding hoor nie. Ons het toe my derde dogter en haar vriendin gebel wat die polisie in die hande kon kry om na die toneel te kom.” Volgens haar kon sy en haar dogter later uit die badkamer ontsnap en was net betyds om te sien hoe die verdagtes met Denise in haar motor wegjaag. Lindy sê haar ma is in die kattebak van die motor ingeboender. “Ons kon net sien hoe hulle wegjaag, waarna die polisie later opgedaag het. Hulle was nie betyds nie, maar kon ons verklarings afneem en het dadelik die inligting begin opvolg.” Die polisie het Denise se motor, ŉ lemmetjiegroen Chevrolet Spark, kort ná die voorval in Queenstown opgespoor.